b'\n_START_ARTICLE_\nMikkel Aaland\n_START_PARAGRAPH_\nMikkel Aaland (s\xc3\xbcndinud 1952 San Franciscos) on USA fotograaf, \xc3\xbcks digitaalfotograafia pioneere._NEWLINE_Ta kasvas \xc3\xbcles Californias Livermore\'is, kus tema norralasest isa t\xc3\xb6\xc3\xb6tas teadlasena. P\xc3\xa4rast Livermore\'is keskkooli l\xc3\xb5petamist \xc3\xb5ppis ta \xc3\xbclikoolis ajakirjandusfotograafiat ning tegeles ka ujumisega._NEWLINE_1978. aastal avaldas ta oma esimese raamatu, mis esitas illustreeritud kirjeldused eri maade saunat\xc3\xbc\xc3\xbcpidest ja nende ajaloost (soome, vene saun, araabia hammam jt). Raamatu jaoks oli ta kolm aastat m\xc3\xb6\xc3\xb6da maailma reisinud ja materjali kogunud._NEWLINE_1981. aastal avaldas ta raamatu USA maakonnalaatadest. Samal aastal tegi ta tutvust uue ja areneva digitaalfotograafiaga. 1992. aastal avaldas ta raamatu "Digital Photography", mis annab juhiseid ja nippe digitaalfotokaameraga pildistamiseks.'